*(predlog Odloka)*

Na podlagi 13., 17. ter četrtega odstavka 18. člena Zakona o spodbujanju razvoja turizma (Uradni list RS, št. 13/18), 29. člena Zakona o lokalni samoupravi (Uradni list RS, št. 94/07 - uradno prečiščeno besedilo, 27/08 - odl. US, 76/08, 79/09, 51/10, 84/10 - odl. US, 40/12 - ZUJF, 14/15 - ZUUJFO, 76/16 - odl. US, 11/18 - ZSPDSLS-1, 30/18, 61/20 - ZIUZEOP-A, 80/20 - ZIUOOPE, 62/24 - odl. US, 102/24 - ZLV-K) in 16. člena Statuta Občine Postojna (Uradni list RS, št. 58/22 – uradno prečiščeno besedilo – UPB1) je Občinski svet Občine Postojna na svoji \_\_\_\_\_\_ seji, dne \_\_\_\_\_\_\_\_\_\_, sprejel

**O D L O K**

**o turistični in promocijski taksi v Občini Postojna**

**1. člen**

**(vsebina odloka in pomen izrazov)**

(1) S tem odlokom se določajo zavezanci za plačilo turistične in promocijske takse na območju občine Postojna (v nadaljevanju: občina), višina turistične in promocijske takse, oprostitve plačila turistične in posledično promocijske takse, postopek pobiranja in odvajanja turistične in promocijske takse, namenskost porabe sredstev iz naslova pobrane in odvedene turistične in promocijske takse, organ, pristojen za nadzor nad pobiranjem ter odvajanjem turistične in promocijske takse ter vodenjem evidenc, kazenske določbe ter prehodne in končne določbe.

(2) Izrazi, uporabljeni v tem odloku, imajo pomen, kot je določen z veljavnim zakonom s področja spodbujanja razvoja turizma (v nadaljevanju: zakon).

**2. člen**

**(zavezanci za plačilo)**

Zavezanci za plačilo turistične in promocijske takse so državljani Republike Slovenije in tujci, ki na območju občine prenočujejo v nastanitvenem obratu.

**3. člen**

**(višina turistične takse)**

(1) Turistična taksa za prenočitev na osebo na dan znaša 2,50 EUR.

(2) V primeru, ko je zavezanec za plačilo turistične takse upravičen do plačila turistične takse v višini 50 odstotkov, le - ta znaša 1,25 EUR za prenočitev na osebo na dan.

(3) Poleg turistične takse iz prvega in drugega odstavka tega člena se obračuna promocijska taksa, ki znaša 25 odstotkov zneska obračunane turistične takse.

**4. člen**

**(oprostitev plačila turistične takse)**

(1) Poleg oseb, ki so skladno z zakonom oproščene plačila turistične takse in posledično promocijske takse, so v celoti oproščeni plačila turistične takse in posledično promocijske takse tudi:

– udeleženci mednarodnih in medobčinskih prireditev, ki so pomembne za turistično promocijo občine in katerih izvedbo sofinancira občina, pri čemer pa za mednarodno prireditev šteje prireditev, na kateri sodelujejo udeleženci najmanj treh različnih držav,

– učenci, dijaki in študenti ter njihovi vodje oziroma mentorji, udeleženci vzgojno izobraževalnih programov, ki jih na nepridobitni podlagi organizirajo društva, druge vzgojno-izobraževalne ustanove, verske in druge skupnosti v okviru svojih rednih aktivnosti in ki jih sofinancira občina,

– udeleženci in mentorji humanitarnih programov in storitev, ki jih za doseganje plemenitih človekoljubnih ciljev, po načelih nepridobitnosti in prostovoljnosti v javnem interesu organizira občina, izvajajo pa jih društva in druge humanitarne organizacije kot humanitarno dejavnost skladno z določili zakona, ki ureja humanitarne organizacije,

– osebe, ki so vključene v prostovoljne delovne akcije za izvajanje določenih programov na območju občine, ki jih organizira občina.

(2) Poleg oseb, ki v skladu z zakonom plačujejo turistično takso v višini 50 odstotkov, turistično takso v višini 50 odstotkov plačujejo tudi:

– študenti do dopolnjenega 26. leta starosti in

– upokojenci.

**5. člen**

**(postopek pobiranja in odvajanja turistične in promocijske takse, evidentiranje plačila, nakazovanje, izdaja plačilnega naloga in odločanje o ugovoru, prisilna izterjava)**

(1) Postopek pobiranja in odvajanja turistične in promocijske takse, evidentiranje plačila turistične takse, nakazovanje turistične in promocijske takse, postopek izdaje plačilnega naloga, če turistična ali promocijska taksa ni plačana in odločanja o ugovoru zoper plačilni nalog, ter postopek prisilne izterjave neplačane turistične in promocijske takse ureja zakon.

(2) Občinska uprava Občine Postojna izdaja plačilne naloge, če ob nastanku taksne obveznosti turistična ali promocijska taksa ni plačana, ter odloča o ugovorih zoper plačilne naloge.

**6. člen**

**(namenska poraba turistične in promocijske takse)**

Sredstva iz naslova pobrane in odvedene turistične in promocijske takse se porabijo za namene, kot je določeno z zakonom.

**7. člen**

**(nadzor nad pobiranjem in odvajanjem turistične in promocijske takse ter vodenjem zakonskih evidenc)**

Nadzor nad pobiranjem in odvajanjem turistične in promocijske takse ter vodenjem evidenc, ki jih določa zakon, opravlja Skupna občinska uprava občin Postojna, Cerknica, Pivka, Loška dolina in Bloke.

**8. člen**

**(kazenske določbe)**

Prekrške glede turistične in promocijske takse ureja zakon.

**9. člen**

**(prehodne in končne določbe)**

(1) Z dnem uveljavitve tega odloka preneha veljati Odlok o turistični in promocijski taksi v Občini Postojna (Uradni list RS, št. 86/2018), uporablja pa se še do 31. oktobra 2025.

(2) Ta odlok začne veljati petnajsti dan po objavi v Uradnem listu Republike Slovenije, uporabljati pa se začne 1. novembra 2025.

Številka: 007-3/2025

Postojna, dne

Župan   
 Občine Postojna   
 Igor Marentič